Preben Bang Henriksen (V), 2025-04-29:
Modsat Socialdemokratiets ordfører møder jeg veludhvilet op på talerstolen til det her forslag, som vi skal behandle.
Det skal ikke være nogen hemmelighed, at det for mig personligt grundet en række sager i Nordjylland, bl.a. nævnt i TV 2 Nord, har været lidt af en hjertesag at få gjort noget ved værgemålsloven, og det er så det, vi gør her.
Det kan jeg kun hilse med glæde.
Der kan nævnes utallige eksempler på situationer, hvor værger er kommet til at vente, hvis en umyndig har givet gaver hele sit liv.
Det kan være en umyndig, der har givet gaver til sine børn – de her ca. 65.000 kr., som man kan give afgiftsfrit hele livet.
I det øjeblik, den pågældende kommer under værgemål eller bliver gjort umyndig, ja, så kan der ikke gives gaver, før man spørger Familieretshuset, og der er en ventetid på i hvert fald mere end 3 år.
Det betyder altså, at gaverne hober sig op, og det er ikke sikkert, at de fradrag kan udnyttes hvert år.
Det er bare en af de fuldstændig vanvittige ting.
Andre ting er, at umyndige, altså unge mennesker, som har arvet deres forældre, f.eks. desværre en 17-årig, som må vente et halvt eller helt år på at få penge til et kørekort – vel at mærke at få sine egne penge, sine egne arvede penge til at erhverve et kørekort.
Det er jo fuldstændig galimatias, og det gør vi noget ved her.
Jeg må bare sige, at vi har simpelt hen set alt for mange historier med de her uendelige ventetider.
Vi kunne godt have tilført endnu flere penge til Familieretshuset.
Det kan jeg ikke anbefale.
Det har vi prøvet en gang, og det har ikke givet noget resultat.
Så det, man skal gøre, og det, vi er nødt til at gøre i den her situation og i andre situationer med de ekstreme ventetider, er simpelt hen at gå ind og se på, om vi kan forenkle loven på en eller anden måde.
Det er, som justitsministeren også har sagt tidligere, at det sandsynligvis vil medføre, at der kan komme nogle svipsere i form af svindelsager og lignende, der ikke bliver fanget af kontrollen, men efter min opfattelse er det langt bedre end det vanvid, vi ser i dag, for nu at sige det rent ud, og det er så også det, man gør her.
Vi kunne også forenkle mange andre ting omkring Familieretshuset.
Jeg håber, at vi en dag kommer til at diskutere fremtidsfuldmagter.
Der har vi da fået skabt et system, der kombineret med Familieretshuset nærmest er blevet et mareridt for mange personer.
Men tilbage til forslaget her omkring værger: Der er, som den socialdemokratiske ordfører har sagt, forenklinger i det her system.
Der bliver nu lavet en attest, eller man kan nu få lavet en umiddelbar attest, som man kan disponere efter i simple henseender i relation til boliger og lignende.
Man behøver ikke at afvente Familieretshuset på det område.
Vi får nogle væsentlige regler ændret, sådan at man nu ikke længere skal bevare formuen som værge for den umyndige.
Man skal sørge for, at den anvendes til gavn for den umyndige.
Der er altså ingen grund til, at umyndige går i graven som mangemillionærer, hvis der i øvrigt kan skabes et bedre liv for den pågældende.
Jeg skal også sige, at der bliver indsat et maksimumgrænse for værgemål.
Det er min personlige opfattelse, at værgemål er blevet en industri på mange områder med honorarer, der i mange tilfælde overstiger 1 mio. kr., hvor man eksempelvis er værge for 60, 70, 80 personer.
Det er ikke meningen.
Det er meningen, at det er et personligt værgemål og man skal kende den pågældende personligt.
Så også på det område sker der noget her ved forslaget.
Vi kan fuldt ud tilslutte os det her forslag.
Jeg håber ikke, det bliver den eneste forenkling, vi får på det her område.
Og jeg håber i det hele taget, at vi kommer til at se forenklinger på familieretsområdet og på Familieretshusets sagsområde, for det trænger vi til.
Det gør de sjældent.
Nej, hver evig eneste henvendelse, vi får her i Folketinget – jeg tror, jeg taler på samtlige 179's vegne – går på en vanvittig ventetid, og det kan vi ikke sidde overhørig.
Det gør vi heller ikke med det her forslag.
Vi gør noget ved det.